華頂宮

華頂宮係日本皇室舊時一個宮家，響1868年由華頂宮博經親王設立，現任當主係華頂博道。雖然華頂宮到依家都仲存在，但係淨係得個名，已經唔再係日本皇室成員，同埋依家嘅正式名改咗叫華頂侯爵家。

歷史 
華頂宮係由華頂宮博經親王響1868年設立，但係博經響1876年突然過身，於是當主一位由博經獨仔華頂宮博厚親王繼承，無奈博厚都好短命，響1883年博厚過身，終年八歲。

博厚死咗之後，華頂宮一下子冇咗繼承人。咁啱當時伏見宮有嫡子邦芳，所以就派咗庶長子博恭過嚟繼承華頂宮當主一位。後嚟伏見宮原先預定繼承人邦芳身體轉差，而另一位嫡子昭德又早死，所以博恭響1904年以貞愛親王大仔嘅身份回歸伏見宮，同年由博恭第二個仔博忠繼任華頂宮當主一位。但係博忠響1924年過身，由於博忠冇仔女，所以華頂宮絕家。

響1926年，華頂宮改叫華頂侯爵家，由博恭第三個仔、博忠細佬博信繼任華頂宮當主一位。但係由呢個時候開始，華頂宮已經唔再係日本皇室成員，不過仲保留貴族身份。

響1970年博信過身之後，由大仔博道繼承做當主。不過博道繼任嘅時候已經冇嗮權力，淨係得個名，同平民已經冇乜差別。

歷任當主

華頂宮 
 第一任：博經親王
 第二任：博厚親王
 第三任：博恭王
 第四任：博忠王

華頂侯爵家 
 第一任：華頂博信
 第二任：華頂博道

日本宮家
日本華族